CELEX: E2015J0005
Language: lt
Date: 2015-12-16 00:00:00
Title: 2015 m. gruodžio 16 d. Teismo sprendimas Byloje E-5/15 – Matja Kumba T. M’bye ir kiti prieš Stiftelsen Fossumkollektivet (Direktyva 2003/88EB – Darbo laikas – Darbuotojų sauga ir sveikatos apsauga – Darbo laiko organizavimas – Poilsio laikas – Maksimalus savaitės darbo laikas – Minimalaus poilsio laiko išimtys – Darbuotojų sutikimas – Nuostoliai)

5.1.2017   
            
            
               LT
            
            
               Europos Sąjungos oficialusis leidinys
            
            
               C 2/3
            
         TEISMO SPRENDIMAS
   2015 m. gruodžio 16 d.
   Byloje E-5/15
   Matja Kumba T. M’bye ir kiti prieš Stiftelsen Fossumkollektivet
   (Direktyva 2003/88EB – Darbo laikas – Darbuotojų sauga ir sveikatos apsauga – Darbo laiko organizavimas – Poilsio laikas – Maksimalus savaitės darbo laikas – Minimalaus poilsio laiko išimtys – Darbuotojų sutikimas – Nuostoliai)
   (2017/C 2/03)
   Byloje E-5/15 Matja Kumba T. M’bye ir kiti prieš Siftelsen Fossumkollektivet – Eidsivatingo apeliacinio teismo (Eidsivating lagmannsrett) PRAŠYMAS Teismui pagal ELPA valstybių susitarimo dėl Priežiūros institucijos ir Teisingumo Teismo įsteigimo 34 straipsnį išaiškinti 2003 m. lapkričio 4 d. Europos Parlamento ir Tarybos direktyvos 2003/88/EB dėl tam tikrų darbo laiko organizavimo aspektų 6 straipsnį ir 22 straipsnio 1 dalies a ir b punktus – Teismas, kurį sudaro pirmininkas Carlas Baudenbacheris ir teisėjai Peras Christiansenas bei Pállis Hreinssonas (teisėjas pranešėjas), 2015 m. gruodžio 16 d. priėmė sprendimą, kurio rezoliucinė dalis yra tokia:
   
               1.
            
            
               Esant 22 straipsnio 1 dalies a punkte nurodytoms aplinkybėms, vidutinis 84 valandų savaitės darbo laikas gyvenant priežiūros centre atitinka Direktyvos 2003/88/EB 6 straipsnį, jei darbuotojas aiškiai, laisva valia ir asmeniškai sutiko dirbti tokį darbą ir jei laikomasi darbuotojų saugos ir sveikatos apsaugos bendrųjų principų. Tai reiškia, kad EEE valstybei pasinaudojus Direktyvos 22 straipsnio 1 dalyje numatyta galimybe, nacionalinės teisės aktų leidėjas turi tinkamai atsižvelgti į darbuotojų fizinę ir psichinę gerovę. Tačiau tokia darbo laiko tvarka atitinka Direktyvos 3 ir 5 straipsnius tik tada, jei laikomasi 17 straipsnio 2 dalyje nurodytų nukrypti leidžiančių nuostatų taikymo sąlygų kartu su 17 straipsnio 3 dalies c punkto i papunkčiu.
            
         
               2.
            
            
               Nacionalinių teisės aktų nuostata, pagal kurią darbuotojo sutikimas dirbti daugiau kaip 60 valandų per savaitę gyvenant priežiūros centre negali būti atšauktas, yra suderinama su Direktyvos 6 ir 22 straipsniais, jei laikomasi darbuotojų saugos ir sveikatos apsaugos bendrųjų principų.
            
         
               3.
            
            
               Darbuotojui atsisakius dirbti daugiau kaip 48 valandas per septynių dienų laikotarpį, pranešimas apie atleidimą iš darbo ir pasiūlymas susitarti dėl naujų sąlygų nelaikomas nuostoliais, kaip apibrėžta Direktyvos 22 straipsnio 1 dalies b punkte, jei darbo sutarties nutraukimas grindžiamas su darbuotojo atsisakymu dirbti tokį papildomą darbą visiškai nesusijusiomis priežastimis.